陸務觀讀道書名其齋曰玉笈
作者：曾幾
朝代：宋

paragraphs: 自生民以來，未有夫子盛。
六經更百代，略不覩疵病。
瞿聃書角立，亦各談性命。
空門甚宏放，果報駭觀聽。
是以雖至愚，讀者無不敬。
周時柱下史，設教本清靜。
至今五千言，談若鼔鐘磬。
雖爲二郗諂，秖作二何佞。
遂令黄冠徒，冷落度晨暝。
賢哉機雲孫，道眼極超勝。
殺青貝多葉，收貯腹中竟。
慨然發琅函，窗白棐几凈。
三家一以貫，不事頰舌競。
吾皇漢孝文，恭已民自定。
願君益沈涵，持以奉仁聖。
遠師曹相國，下視劉子政。